Jelgava 94 (romāns)

"Jelgava 94" ir latviešu rakstnieka Jāņa Joņeva debijas romāns, kas iznāca 2013. gadā.

Tapšana 
2012. gadā Joņevs pabeidza darbu pie sava pirmā romāna "Jelgava 94", kurā stāstīts par 20. gadsimta 90. gadu Jelgavu un jauniešu aizraušanos ar alternatīvo kultūru un smagā metāla mūziku. Romāna fragments tika nolasīts literatūras festivālā "Prozas lasījumi 2012" un publicēts žurnālā "Latvju Teksti". 2013. gada sākumā romānu apgāds "Mansards" izdeva grāmatā, kas guva lielu lasītāju un kritiķu ievērību, kā arī saņēma vairākus apbalvojumus.

Apbalvojumi 
 2014. gada sākumā romāns saņēma TV raidījuma "100 grami kultūras" balvu "Kilograms kultūras";

 ieguvis 3. vietu Bērnu žūrijas 15+ gadu veco lasītāju vērtējumā;

 2014. gada sākumā romāns atzīts par vienu no 100 latviešu lasītāju visu laiku mīļākajām grāmatām TV šovā "Lielā lasīšana", septembrī tika atklāts, ka romāns lasītāju balsojumā ierindojies 73. vietā;

 2014. gada pavasarī romāns saņēma Literatūras gada balvu nominācijā "Labākā debija";

 2014. gada rudenī romāns saņēma ES Literatūras balvu, ko piešķir jaunajiem Eiropas rakstniekiem.

 2017. gadā J. Joņevs par romānu saņēma "Autortiesību bezgalības balvu 2017".

Tulkojumi 
Sākot ar 2016. gadu, nākuši klajā romāna tulkojumi citās valodās:

 Nikolā Ozano franciski pārtulkoto grāmatu ar nosaukumu Metal izdeva Francijas izdevniecība Gaia Editions, un tās atvēršanas svētki notika 16. martā Latvijas vēstniecībā Parīzē.
 Snorres Karkonena-Svensona norvēģiski pārtulkoto grāmatu ar nosaukumu Fordømte 94 izdeva Norvēģijas izdevniecība Bokbyen Forlag, un tās atvēršanas svētki notika 9. maijā Latvijas vēstniecībā Oslo.
 Slovēņu valodā romānu ar nosaukumu Metalci '94 izdeva Slovēnijas izdevniecība Miš 2016. gadā (tulkojis Jedrt Lapuh Maležič).
 Igauņu valodā romānu ar oriģinālo nosaukumu izdeva izdevniecība Randvelt 2017. gadā (tulkojis Mikk Grins).
 Lietuviešu valodā romānu izdeva apgāds Kitos knygos 2018. gadā ar oriģinālo nosaukumu.
 Horvātu valodā romānu ar oriģinālo nosaukumu 2017. gadā izdeva apgāds „V.B.Z."
 Angļu valodā romānu ar nosaukumu Doom 94 Kaijas Straumanis tulkojumā izdeva Wrecking Ball Press 2018. gadā.
 Bulgāru valodā romāns nāca klajā izdevniecībā Izida 2018. gadā ar oriģinālo nosaukumu.
 Ungāru valodā romāns izdots ar nosaukumu Metál, Tölgyesi Beatrix tulkojumā Budapeštas izdevniecībā Vince 2018. gadā.
 Spāņu valodā romāns nāca klajā Meksikas izdevniecībā Casa Editorial Abismos (tulk. Anna Karenina O. Contreras) 2020. gadā ar nosaukumu "Jelgava".
 Vācu valodā romāns nāca klajā izdevniecībā Parasitenpresse ar nosaukumu Doom 94 (tulk. Bettina Bergman) 2021. gadā.
 Japāņu valodā romāns nāca klajā izdevniecībā 作品社 (tulk. Ayumi Kurosawa) 2022. gadā.
 Poļu valodā romāns nāca klajā ar nosaukumu "Jełgawa ʼ94" izdevniecībā Marpress (tulk. Daniel Łubiński) 2022. gadā.

Romāns teātrī, kino un televīzijā 
 2015. gada 5. decembrī Jelgavas Jaunajā teātrī pirmizrādi piedzīvoja Riharda Svjatska režisēts romāna dramatizējums.

 2017. gadā tika uzsākta filmas pēc romāna motīviem filmēšana (režisors Jānis Ābele). Filma "Jelgava 94" iznāca 2019. gadā.

 2019. gada janvārī Latvijas televīzijas jaunais raidījums "Literatūre" pirmo sēriju veltīja romānam "Jelgava 94" un J. Joņeva stāstījumam par Jāņa Jaunsudrabiņa "Balto grāmatu".

Atsauces 

2013. gada romāni
Romāni latviešu valodā